PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/032	Bratislava 24. apríla 2008	

Protimonopolný úrad Slovenskej republiky, odbor koncentrácií v správnom konaní č. 0017/OK/2008 začatom dňa 07.03.2008 na základe oznámenia koncentrácie podnikateľom Flextronics International Ltd. so sídlom One Marina Boulevard, # 28-00, Singapur 018989, prostredníctvom Mgr. Tomáša Marettu, advokáta so sídlom Štúrova 4, 811 02  Bratislava, vo veci koncentrácie podnikateľa Flextronics International Ltd. so sídlom One Marina Boulevard, # 28-00, Singapur 018989 a podnikateľa FRIWO Mobile Power GmbH so sídlom Von-Liebig-Straβe 11, D-48346 Ostbevern, Nemecko

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej kontroly podnikateľa Flextronics International Ltd. so sídlom One Marina Boulevard, # 28-00, Singapur 018989  prostredníctvom spoločnosti Flextronics Logistics B.V. so sídlom Macroweg 11-13, 5804 CL Venaray, Holandsko nad podnikom podnikateľa FRIWO Mobile Power GmbH so sídlom Von-Liebig-Straβe 11, D-48346 Ostbevern, Nemecko na základe Zmluvy o kúpe akcií týkajúcej sa spoločností patriacich do Skupiny FMP uzavretej medzi CEAG AG a Flextronics Logistics B.V. dňa 07.02.2008.  

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 07.03.2007 doručené listom zaevidovaným úradom pod             č. 964/2008 oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Flextronics International Ltd. so sídlom One Marina Boulevard, # 28-00, Singapur 018989 (ďalej len „Flextronics“) prostredníctvom Mgr. Tomáša Marettu, advokáta so sídlom Štúrova 4, 811 02  Bratislava (ďalej len „právny zástupca“).
Na základe vyššie uvedeného sa dňa 07.03.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené pod číslom 0017/OK/2008 vo veci koncentrácie, ktorá spočíva v získaní nepriamej kontroly spoločnosti Flextronics prostredníctvom spoločnosti Flextronics Logistics B.V. so sídlom Macroweg 11-13, 5804 CL Venaray, Holandsko (ďalej len „Flextronics Logistics“) nad spoločnosťou FRIWO Mobile Power GmbH so sídlom Von-Liebig-Straβe 11, D-48346 Ostbevern, Nemecko (ďalej len „Friwo“) na základe Zmluvy o kúpe akcií týkajúcaj sa spoločností patriacich do Skupiny FMP uzavretej medzi CEAG AG a Flextronics Logistics B.V. dňa 07.02.2008 (ďalej len „Zmluva“) o čom úrad informoval spoločnosť Flextronics listom č. 1180/PMÚ SR/2008 zo dňa 27.03.2008.
Vyššie uvedeným listom úrad vyzval spoločnosť Flextronics, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky         č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
Doručením podkladov a informácií predložených úradu listom č. 1001/2008 zo dňa 11.03.2008 a listom č. 1236/2008 zo dňa 31.03.2008 sa oznámenie koncentrácie stalo úplným podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie a lehota 60 pracovných dní na vydanie rozhodnutia podľa § 11 zákona začala plynúť dňa 01.04.2008 o čom úrad informoval spoločnosť Flextronics listom č. 1250/PMÚ SR/2008 zo dňa 02.04.2008.
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa  10.03.2008.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Flextronics je verejnou akciovou spoločnosťou, ktorej akcie sú kótované na burze cenných papierov NASDAQ: FLEX. Je spoločnosťou, ktorá bola založená podľa právneho poriadku Singapuru a do Registra spoločností a podnikov v Singapure bola zapísaná dňa 31.05.1990 pod registračným číslom 19900266445H. Predmetom činnosti spoločnosti Flextronics je poskytovanie výrobných služieb pre výrobcov originálnych zariadení. Poskytuje najmä moderné služby v oblasti navrhovania a výrobné služby v oblasti elektroniky pre výrobcov originálnych zariadení. Spoločnosť Flextronics poskytuje vertikálne integrované služby v rámci globálneho dodávateľského reťazca, pri ktorých navrhuje, vyrába a dodáva kompletný balík výrobkov a služieb svojim odberateľom. Medzi služby poskytované spoločnosťou Flextronics patrí výroba dosiek s plošnými spojmi a ohybnými spojmi, montáž a výroba systémov, logistika, popredajné služby, návrhárske a inžinierske služby, služby v oblasti výroby originálnych návrhov, návrh a výroba komponentov v oblasti širokého sortimentu výrobkov, z ktorých takmer všetky sú elektronické výrobky. Spoločnosť Flextronics navrhuje, vyrába, opravuje a poskytuje servis na výrobky, ktoré nesú názvy značiek výrobcov originálnych zariadení, ktorí sú odberateľmi spoločností Flextronics.  
Spoločnosť Flextronics nie je kontrolovaná žiadnou osobou ani subjektom. Spoločnosť Flextronics vykonáva priamu alebo nepriamu kontrolu vo viacerých spoločnostiach. Zoznam spoločností, v ktorých spoločnosť Flextronics vykonáva kontrolu je súčasťou spisového materiálu. Spoločnosť Flextronics nemá žiadnu dcérsku spoločnosť ani inú organizačnú jednotku v Slovenskej republike a obrat na území Slovenskej republiky dosahuje výlučne prostredníctvom realizácie svojej produkcie cez odberateľov. 
Spoločnosť Flextronics vykonáva, okrem vykonávania kontroly v iných spoločnostiach, výlučnú kontrolu nad svojou dcérskou spoločnosťou Flextronics Logistics.
Z vyššie uvedených skutočností vyplýva, že spoločnosť Flextronics je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Spoločnosť Friwo je spoločnosťou s ručením obmedzeným založenou podľa nemeckého právneho systému dňa 05.11.2002. Je registrovaná v Obchodnom registri B Obvodného súdu v Müsteri a jej predmetom podnikania je vývoj, výroba a distribúcia elektromechanických a elektronických konštrukčných skupín a zariadení.
Spoločnosť Friwo je kontrolovaná spoločnosťou CEAG AG so sídlom Von-Liebig-Str. 11, 48346 Ostbevern, Nemecko (ďalej len „Ceag AG“). 
Spoločnosť Friwo vykonáva kontrolu nad svojimi dcérskymi spoločnosťami, a to nad spoločnosťou FRIWO Far East Ltd. so sídlom 1401 Hutchinson House, 10 Harcourt Road, Hong Kong (ďalej len „Friwo Far East“), nad spoločnosťou FRIWO Electrical (Shenzen) Co. Ltd. so sídlom Hangcheng Industrial Zone, Xixiang Town, Baoan District, Shenzhen, Čína (ďalej len „Friwo Shenzen“), nad spoločnosťou FRIWO Electrical (Beijing), Co. Ltd. so sídlom Beijing Economic-Technological Development Area, Lot Number 60, Xing Wang International Park, Peking, Čína (ďalej len „Friwo Beijing“), nad spoločnosťou FRIWO do Brasil Ltda. So sídlom Rua Domingos Rodrigues, 341, conjutos 122 e 123, Lapa, CEP 05075-000, Sao Paulo, Brazília (ďalej len „Friwo Brasil“), nad spoločnosťou CEAG China Ltd. so sídlom 1401 Hutchinson House, 10 Harcourt Road, Hong Kong (ďalej len „Ceag China“), nad časťou FRIWO India Private Ltd. so sídlom 294 Haven Street, Uthandi, Chennai, Tamil Nadu, India (ďalej  len „Friwo India“) (ďalej spolu len „Dcérske spoločnosti“).
Dcérske spoločnosti Friwo sa zaoberajú navrhovaním, výrobou a predajom nabíjačiek pre mobilné a bezdrôtové telefóny.
Spoločnosť Friwo nemá na území Slovenskej republiky žiadnu dcérsku spoločnosť ani inú organizačnú jednotku a na území Slovenskej republiky nedosahuje žiadny obrat. 
Z vyššie uvedených skutočností vyplýva, že spoločnosť Friwo je  podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Podľa § 9 ods. 3 zákona časť podniku podnikateľa je organizačná zložka podniku alebo aktíva, na ktorých základe možno dosahovať obrat.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy uzavretej medzi spoločnosťou Flextronics Logistics ako dcérskou spoločnosťou podnikateľa Flextronics a spoločnosťou Ceag AG ako predávajúcim akcií podnikateľa Friwo a akcií spoločnosti Friwo India a spoločnosti Friwo Brasil, nadobudne podnikateľ Flextronics 100 % akcií podnikateľa Friwo. Na základe predmetnej zmluvy získa spoločnosť Flextronics Logistics od spoločnosti Ceag AG tiež jednu akciu z celkového počtu 10.000 akcií spoločnosti Friwo India a 6 566 akcií z celkového počtu 4.445.386 akcií spoločnosti Friwo Brasil. 
Z uvedeného vyplýva, že podnikateľ Flextronics získa na základe Zmluvy nepriamu výlučnú kontrolu prostredníctvom spoločnosti Flextronics Logistics nad podnikom podnikateľa Friwo ako aj nepriamu výlučnú kontrolu nad Dcérskymi spoločnosťami podnikateľa Friwo, ktoré spolu tvoria činnosti navrhovania, výroby a predaja nabíjačiek pre mobilné a bezdrôtové telefóny. 
Podnikateľ Flextronics teda získa nepriamu výlučnú kontrolu nad podnikom podnikateľa Friwo a jeho Dcérskymi spoločnosťami, čím vznikla koncentrácia podľa    § 9 ods. 1 písm. b) zákona v spojení s § 9 ods. 4 písm. a) zákona.
Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Flextronics.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava. V predmetnom konaní teda účastníkmi posudzovanej koncentrácie sú spoločnosť Flextronics ako nadobúdateľ nepriamej výlučnej kontroly nad podnikom podnikateľ Friwo ako aj podnikateľ Friwo, nad podnikom ktorého sa kontrola získava. 
Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy podpísanej dňa 07.02.2008, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007. Vzhľadom na skutočnosť, že v čase podania Oznámenia  neboli vyhotovené účtovné závierky účastníka koncentrácie Flextronics za účtovné obdobie roku 2007, nakoľko finančný rok tohto účastníka končí 31.03., úrad vychádzal z údajov roku 2006, t.j. z obratov predložených  za účtovné obdobie roku 2006.
Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Celkový celosvetový obrat podnikateľa Flextronics je 722,78 mld. Sk. Obrat podnikateľa Flextronics dosiahnutý na území Slovenskej republiky ako aj obraty podnikateľa Friwo, sú predmetom obchodného tajomstva a sú súčasťou spisového materiálu. Podnikateľ Friwo ani žiadne z jeho Dcérskych spoločností, nedosahujú na území Slovenskej republiky  žiaden obrat.
Vychádzajúc z vyššie uvedených ustanovení zákona v nadväznosti na predložené podklady a informácie úrad zistil, že účastníci koncentrácie dosiahli zákonom požadovaný obrat a teda posudzovaná koncentrácia podlieha kontrole úradu.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad alebo 
e) v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Zmluva zo dňa 07.02.2008, t.j. deň relevantný pre začatie plynutia lehoty na oznámenie koncentrácie úradu je deň podpisu Zmluvy. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 07.03.2008, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Predmetná koncentrácia bola posudzovaná, v rámci Európskeho hospodárskeho priestoru okrem posudzovania úradom, národnými súťažnými orgánmi v Nemecku, Rakúsku a Maďarsku.
Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Podnikateľ Flextronics, poskytuje prevažne služby v oblasti výroby elektroniky pre výrobcov originálnych zariadení. Výrobné služby v oblasti elektroniky, ktoré spoločnosť vykonáva, predstavujú služby týkajúce sa výroby elektronických výrobkov vrátane návrhu výrobkov, výberu a obstarávania súčastí, výroby prototypov, výroby, montáže, testovania, poruchovej analýzy, logistiky a distribúcie výrobku a servis. Poskytuje tiež výrobu a montáž plastových a kovových krytov, výrobu dosiek s plošnými spojmi a základných dosiek, výrobu a montáž fotonických súčiastok, ako aj vývoj overovania a testovania. Podnikateľ Flextronics poskytuje komplexné globálne koncové dodávateľské služby, ktoré zahŕňajú navrhovanie, súvisiacu techniku, predstavenie nových výrobkov, výrobu a logistiku, s cieľom dodávky kompletného konečného výrobku v obale. Podnikateľ Flextronics poskytuje ďalej druhotné služby súvisiace s trhom ako služby poskytovania opráv a pozáručný servis, inštaláciu a údržbu sietí a oznamovacej techniky. 
Medzi elektronické výrobky, ktoré vyrába podnikateľ Flextronics pre výrobcov originálnych zariadení alebo konštrukčné súčasti, patria:
-	počítačové systémy,
-	mobilné komunikačné zariadenia vrátane mikrotelefónov pracujúcich na základe viacerých platforiem,
-	digitálne zariadenia pre spotrebiteľov,
-	priemyselné výrobky, polovodiče a biela technika,
-	výrobky pre automobilový, lodný a letecký priemysel,
-	infraštruktúra,
-	medicínske zariadenia.
Okrajovú činnosť výroby podnikateľa Flextronics tvoria aj neelektronické výrobky pre výrobcov originálnych zariadení, a to najmä plastové skladačky, lekárske inhalátory a plastové tvarovateľné súčasti pre chirurgické nástroje.
Výrobcovia originálnych zariadení obstarávajú výrobné služby v oblasti elektroniky najmä z vlastných zdrojov, ale aj od iných výrobcov originálnych zariadení a od ďalších externých poskytovateľov výrobných služieb v oblasti elektroniky, medzi ktorých patrí aj podnikateľ Flextronics. Preto na tomto trhu je charakteristické, že odberatelia externých poskytovateľov jednotlivých výrobných služieb v oblasti elektroniky predstavujú zároveň istý druh konkurencie.
Podnikateľ Flextronics vyrába aj niektoré komponenty pre notebooky, najmä dosky s plošnými spojmi a taktiež navrhuje a vyrába servery.
Podnikateľ Flextronics vyrába tiež nabíjačky pre mobilné telefóny, avšak táto činnosť tvorí len okrajový predmet podnikania. V roku 2007 podnikateľ Flextronics predal v Európe približne 10817 kusov nabíjačiek, čomu zodpovedali tržby približne 103 113,- €. Podnikateľ Flextroncis nerealizoval žiaden predaj nabíjačiek mobilných telefónov v rámci Európskej únie okrem Nemecka, a teda, nerealizoval ani žiaden predaj nabíjačiek mobilných telefónov v Slovenskej republike. 
Podnikateľ Flextronics navrhuje, vyrába, opravuje a poskytuje servis na výrobky, ktoré nesú názvy značiek jej odberateľov, výrobcov originálnych zariadení, ku ktorým patria spoločnosti Alcatel, Casio, Cisco Systems, Dell Eastman Kodak, Ericsson, Hewlett-Packard, Kyocera, Lego, Microsoft, Motorola, Nortel, Sony-Ericsson a Xerox.
Podnikateľ Flextronics, ako už bolo vyššie uvedené, nemá v Slovenskej republike žiadnu dcérsku spoločnosť ani inú organizačnú jednotku a na trhu v Slovenskej republike pôsobí a svoj obrat na území Slovenskej republiky dosahuje výlučne prostredníctvom odberateľov cez realizáciu predmetov telefónnej infraštruktúry, mobilných telefónov, predných a zadných krytov pre televízory, displejových a ovládacích dosiek pre práčky. Podnikateľ Flextronics v Slovenskej republike nerealizuje žiadne činnosti súvisiace s navrhovaním, výrobou alebo predajom nabíjačiek mobilných telefónov. 
Podnikateľ Friwo a jeho Dcérske spoločnosti poskytujú služby spojené s navrhovaním, výrobou a predajom nabíjačiek pre mobilné aplikácie v telekomunikačnom sektore, konkrétne pre mobilné a bezdrôtové telefóny. Podnikateľ Friwo nemá v Európe žiadne výrobné miesta a všetky nabíjačky predávané zákazníkom v Európe dováža z výrobných miest nachádzajúcich sa v Ázii. 
Podnikateľ Friwo, ako aj jeho Dcérske spoločnosti, na území Slovenskej republiky neposkytuje žiadne služby súvisiace s navrhovaním, výrobou a predajom nabíjačiek pre mobilné aplikácie v telekomunikačnom sektore a ani v Slovenskej republike nedosahuje žiaden obrat.
Vzhľadom na skutočnosť, že predmet činnosti výroby a predaja nabíjačiek pre mobilné telefóny u podnikateľa Flextronics okrem Nemecka nie je realizovaná na území Európskeho hospodárskeho priestoru, a teda ani na území Slovenskej republiky a táto výroba predstavuje len okrajovú činnosť už vyššie spomínaného predmetu podnikania podnikateľa Flextronics, vplyv podnikateľa Flextronics na tovarový a priestorový relevantný trh, na ktorom pôsobí podnikateľ Friwo je zanedbateľný a úrad sa analýzou týchto činností vo svojej analýze ďalej nezaoberal.
Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Podnikateľ Flextronics, ako nepriamy nadobúdateľ kontroly, je spoločnosť poskytujúca prevažne služby v oblasti výroby elektroniky pre výrobcov originálnych zariadení. Podľa vyjadrenia účastníka konania, t.j. podnikateľa Flextronics, dôvodnom vzniku koncentrácie je očakávanie rozšírenia rozsahu služieb a ďalšia diverzifikácia druhov výrobkov ponúkaných podnikateľom Flextronics pre výrobcov originálnych zariadení. Podnikateľ Flextronics tiež predpokladá vyššie úspory z rozšírenia výroby a vyššie úspory nákladov, najmä z dôvodu zlepšenia nákupu a výroby ako aj zefektívnenia procesov, ktoré je možné využiť na zníženie cien a na lepšie poskytovanie služieb pre výrobcov originálnych zariadení. Účinky na hospodársku súťaž v Slovenskej republike sú zanedbateľné.
Vzhľadom na to, že predmetnou koncentráciou sa nezmení štruktúra trhu v Slovenskej republike, nakoľko účastníci koncentrácie pôsobia na odlišných tovarových relevantných trhoch aj napriek čiastočnému prekrývaniu sa tovarových relevantných trhov podnikateľa Flextronics a koncentráciou nadobúdaného podnikateľa Friwo v činnosti výroby a predaja nabíjačiek pre mobilné telefóny, ktorá však u podnikateľa Flextronics tvorí len okrajový predmet činnosť a okrem Nemecka sa podnikateľ Flextronics nezaoberá touto činnosťou na území Európskeho hospodárskeho priestoru a teda ani na území Slovenskej republiky. V predmetnom prípade ide o horizontálnu koncentráciu bez účinkov na hospodársku súťaž v Slovenskej republike. Po uskutočnení transakcie sa nezmenia podmienky hospodárskej súťaže na relevantnom trhu v Slovenskej republike a preto úrad dospel k záveru, že predmetná koncentrácia nevytvára alebo neposilňuje dominantné postavenie podnikateľa Flextronics, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 1609/PMÚ SR/2008 zo dňa 22.04.2008 vyzval účastníka správneho konania, t.j. podnikateľa Flextronics pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Listom č. 1646/2008 zo dňa 23.04.2008 sa podnikateľ Flextronics k predmetnej výzve úradu vyjadril, že berie na vedomie výsledky šetrenia vykonaného úradom a nemá k uvedenému žiadne pripomienky ani návrhy na doplnenie dokazovania v predmetnej veci.
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Tomáš Maretta
advokát
Čechová & Partners
Štúrova 4
811 02   Bratislava